**ДОЛБООР**

**КЫРГЫЗ РЕСПУБЛИКАСЫНЫН ЖОГОРКУ СОТУНУН ПЛЕНУМУНУН ТОКТОМУ**

**№**

2019-жылдын 13-сентябры Бишкек шаары

**Кармоонун мыйзамдуулугун жана негиздүүлүгүн текшерүү жана бѳгѳт коюу чарасы тууралуу жазык-процесстик мыйзамдарды соттор тарабынан колдонуу тажрыйбасы жѳнүндѳ**

Кармоонун мыйзамдуулугун жана негиздүүлүгүн текшерүүгө байланыштуу жазык-процесстик мыйзамдарын туура жана бирдей түрдүү колдонууну камсыз кылуу жана бөгөт коюу чарасын колдонууда келип чыккан маселелерди чечүү максатында Кыргыз Республикасынын Жогорку сотунун Пленуму Кыргыз Республикасынын Конституциясынын 96-беренесинин 2-бөлүгүн, “Кыргыз Республикасынын Жогорку соту жана жергиликтүү соттор жөнүндө” Кыргыз Республикасынын Мыйзамынын 15-беренесинин 2-пунктунун 1-пунктчасын жетекчиликке алып, токтом кылат:

 1. Шектүүнү кармоонун мыйзамдуулугун жана негиздүүлүгүн текшерүүдө Кыргыз Республикасынын Конституциясынын 24-беренеси менен кепилдендирилген адамдын укуктарын сактоону камсызд кылуунун зарылдыгына жана Кыргыз Республикасынын Жазык-процесстик кодексинин (мында ары – Кыргыз Республикасынын ЖПКси) 44,45,98-105, 256-беренелерин жетекчиликке алууга тергөө судьяларынын көңүлдөрү бурулсун.

Кармоо Кыргыз Республикасынын ЖПКнин талаптарына ылайык жүргүзүлсө, ал мыйзамдуу жана негиздүү деп табылат.

Шектүүнү кармоонун мыйзамдуулугун жана негиздүүлүгүн текшерүү тергөө судьясы тарабынан токтомдун негизинде кармоо жүргүзгөн алгачкы текшерүү органынын ыйгарым укуктуу кызмат адамынын, тергөөчүнүн өтүнүчү боюнча жүзөгө ашырылат.

 Шектүүнү кармоонун мыйзамдуулугун жана негиздүүлүгүн текшерүү ачык соттук отурумда материалдар сотко келип түшкөн учурдан тартып 2 сааттын ичинде тергөө судьясы тарабынан жүзөгө ашырылат (Кыргыз Республикасынын ЖПКнин 256-беренеси).

Соттук отурумда кармоонун процедурасы жана кармоо учурунда шектүүнүн укуктарын камсыздоо жөнүндө Кыргыз Республикасынын ЖПКнин ченемдеринин талаптарынын сакталгандыгы текшерилүүгө жатат. Алгачкы текшерүү органынын ыйгарым укуктуу кызмат адамы, тергөөчү жана кармоону түздөн-түз жүргүзгөн башка адамдар (ыкчам кызматкер, милициянын аймактык инспектору жана башкалар) иш жүзүндө кармалган учурда шектүүгө ага эмнеден шек саналып жаткандыгы жарыяланууга, өзүнө каршы көрсөтмөлөрдү бербөө укугу, адвокат алуу укугу, ошондой эле мамлекет тарабынан кепилдик берилген юридикалык жардамдан пайдалануу укугу түшүндүрүлүүгө тийиш (Кыргыз Республикасынын ЖПКнин 99-беренеси).

Алгачкы текшерүү органынын ыйгарым укуктуу кызмат адамы, тергөөчү тергөө судьясына милдеттүү түрдө төмөндөгү тастыктоочу далилдерди бериш керек: 1) шектүүнү кармоо жөнүндө токтомдо көрсөтүлгөн убакыт менен кармоонун убактысы туура келгендиги (Кыргыз Республикасынын ЖПКнин 99-беренеси); 2) кармаган адамга бир жолу телефон менен натыйжалуу акысыз жана көзөмөлдөнгөн сүйлөшүү берилгендиги (Кыргыз Республикасынын ЖПКнин 45-беренеси); 3) иш жүзүндө кармалгандан кийин шектүүнүн кармалгандыгы жөнүндө жакын туугандарынын кимдир бирөөсүнө, жубайына, ошондой эле жактоочусуна токтоосуз маалымдалгандыгы (Кыргыз Республикасынын ЖПКнин 104-беренеси); 4) иш жүзүндө кармалгандан кийин өзү тандаган адвокаттын жардамы алдында коргоо мүмкүнчүлүгүн берүү (Кыргыз Республикасынын ЖПКнин 45-беренеси); ал жок болгон учурда адвокаттардын мамлекеттик реестри аркылуу мамлекет тарабынан кепилденген юридикалык жардам боюнча адвокат берүү (Кыргыз Республикасынын ЖПКнин 51-беренеси).

2. Өзгөчө учурларда жорук жасады деп шектелген адамга карата кармоо колдонулушу мүмкүн. Өзгөчө учур катары үй-бүлөдөгү зомбулук, уруп сабоо, майда бейбаштык жана уурулуктар жана башкалар менен байланышкан жоруктарды түшүнүү керек.

3. Шектүүнү кармоонун мыйзамдуулугун жана негиздүүлүгүн текшерүү жөнүндө өтүнүчтү кароонун жыйынтыгы боюнча тергөө судьясы кылмыш жана (же) жорук жасоого шектенүү боюнча адамды кармоонун мыйзамдуулугу же мыйзамсыздыгы, негиздүүлүгү же негизсиздиги жөнүндө өзүнчө токтом чыгарат, ал соттук отурумдун катышуучулары тарабынан апелляциялык тартипте токтом чыккан учурдан тартып 5 сутканын ичинде даттанылышы мүмкүн.

Шектүүнү кармоонун мыйзамдуулугун жана негиздүүлүгүн текшерүү жөнүндө тергөө судьясынын токтомуна карата апелляциялык инстанциядагы соттун кабыл алган чечими даттанылбайт.

4. Кыргыз Республикасынын ЖПКнин 98-беренесинде каралган тартипте кармалган шектүү убактылуу кармоо изоляторлорунда (УКИ) кармалат (Кыргыз Республикасынын ЖПКнин 103-беренеси). Бөгөт коюу чарасынын камакка алуу түрү тандалган шектүү тергөө изоляторунда (ШКТИ) кармалат.

5. Тергөө судьясы тарабынан бөгөт коюу чарасынын камакка алуу түрүн колдонуп, ошондой эле издөө жарыяланган айыпталуучуга карата бөгөт коюу чарасын камакка алуу түрүнө өзгөртүлүп, кийин ал кармалган учурларда кармоонун мыйзамдуулугу жана негиздүүлүгү текшерилбейт, анткени аны өзгөртүү соттук актынын негизинде жүргүзүлгөндүгүн соттор эске алуусу тийиш.

Кыргыз Республикасынын Конституциясынын 24-беренесине ылайык, шектүүнү кармоо соттук акты жок жүргүзүлгөн учурда гана кийинкиге калтырууга болбогон учурларда аны кармоонун мыйзамдуулугу жана негиздүүлүгү текшерилет.

Ушунда, эгерде бөгөт коюу чарасынын камакка алуу түрү шектүү, айыпталуучу жок болгондо колдонулса, анда токтомдо бөгөт коюу чарасын өзгөртүү же бөгөт коюу чарасынын мөөнөтүн белгилөө үчүн 48 сааттын ичинде аталган адамдарды сотко жеткирүү зарылчылыгы жөнүндө көрсөтүлүшү керектигин соттор эске алуулары тийиш.

6. Кыргыз Республикасынын ЖПКнин 106-118, 239, 257-беренелерине ылайык, тергөө судьясы прокурордун өтүнүчү боюнча шектүүгө карата бөгөт коюу чарасын колдонууга, узартууга, өзгөртүүгө же жокко чыгарууга укуктуу.

Кыргыз Республикасынын ЖПКнин 257-беренесине ылайык тергөө судьясы берилген бөгөт коюу чарасынан башка бөгөт коюу чарасын колдонууга укуктуу экендигине тергөө судьяларынын көнүлдөрү бурулсун.

Алгачкы текшерүү органынын ыйгарым укуктуу кызмат адамы жана тергөөчү жазык куугунтуктоону токтоткон учурда гана бөгөт коюу чарасын жокко чыгарууга укуктуу.

Башка учурларда бөгөт коюу чарасын жокко чыгаруу жөнүндө маселе прокурордун өтүнүчү боюнча тергөө судьясы тарабынан каралат.

Бөгөт коюу чарасын колдонуу, узартуу жөнүндө прокурордун өтүнүчүнө Кыргыз Республикасынын ЖПКнин 235-беренесинде каралган тартипте күнүн жана убактысын көрсөтүү менен шектенүү жөнүндө кабарлоону шектүүгө тапшыруу жана кылмыштардын жана жоруктардын бирдиктүү реестрине (мындан ары КЖБР) киргизилген Кыргыз Республикасынын ЖПКнин талаптарына ылайык түзүлгөн шектенүү жөнүндө кабарлоо, ошондой эле башка зарыл документтер тиркелиши керек.

7. Кыргыз Республикасынын ЖПКнин 256-беренесинин 1-бөлүгүнө ылайык, кармоонун мыйзамдуулугу жана негиздүүлүгү жөнүндөгү маселе алгачкы текшерүү органынын ыйгарым укуктуу кызмат адамы жана тергөөчүнүн өтүнүчү боюнча ачык отурумунда каралып, өзүнчө токтом чыгарылаарына тергөө судьяларынын көңүлдөрү бурулсун.

Бөгөт коюу чарасын колдонуу тууралуу маселе прокурордун өтүнүчү боюнча өзүнчө токтом кабыл алуу менен ачык соттук отурумунда каралат.

Сотко чейинки өндүрүштүн жүрүшүндө алынган маалыматтарды ачыкка чыгарбоо максатында (Кыргыз Республикасынын ЖПКнин 160-беренеси) же соттук отурумдун катышуучуларынын (прокурор, шектүү, жактоочу, мыйзамдуу өкүл) өтүнүчү боюнча ал жабык соттук отурумда каралышы мүмкүн.

8. Шектүү жок учурда бөгөт коюу чарасы түрүндө камакка алууну колдонуу жана анын мөөнөтүн узартуу жөнүндө маселени кароо анын келишин камсыздоо боюнча бардык чаралар кабыл алынгандан кийин гана жол берилээрине тергөө судьяларынын көнүлдөрү бурулсун (Кыргыз Республикасынын ЖПКнин 257-беренеси).

Ошону менен бирге, тергөө судьясы адам болбогондо төмөнкүлөргө укуктуу: а) тергөөчүнүн токтому менен издөө жарыяланган шектүүгө карата бөгөт коюу чарасынын камакка алуу түрүн тандоо жөнүндө чечим кабыл алууга (Кыргыз Республикасынын ЖПКнин 239-беренесинин 1-бөлүгү); б) тергөөчү тарабынан камакта кармалбаган шектүүнүн сотко чейинки өндүрүштү жүзөгө ашыруучу органдан жашынгандагы ишенимдүү аныкталган шартта бөгөт коюу чарасын колдонууга; в) стационардык соттук-психиатриялык экспертизада жаткан, психиатриялык абалы соттук отурумга келүүгө мүмкүнчүлүк бербеген шектүүнү же шектүүнү сотко алып келүү мүмкүнчүлүгү жок документтер менен бекемделген башка жагдайлар болгон учурларда шектүүнү камакта кармоонун мөөнөтүн узартуу маселесин кароого.

Шектүүнү ал жок кезде камакка алуу жана ал бөгөт коюу чарасынын мөөнөтүн узартуу жөнүндө өтүнүчтү тергөө судьясы тарабынан кароодо жактоочунун катышуусу милдеттүү болуп саналат.

Шектүүгө карата ал жок кезде бөгөт коюу чарасы жөнүндө маселени кароо, ал адам тарабынан соттун чечимине даттануу келтирүүгө тоскоолдук кылбайт.

9. Кыргыз Республикасынын ЖПКнин 107 жана 109-беренелеринин жоболоруна караганда жазык иши боюнча сотко чейинки өндүрүштө бөгөт коюу чарасын колдонуу жөнүндө өтүнүч тергөө жүргүзүлгөн жер боюнча же шектелүүчү кармалган жер боюнча, ал эми бөгөт коюу чарасын узартуу сотко чейинки өндүрүш жери боюнча райондук соттун тергөө судьясы тарабынан каралат.

10. Бөгөт коюу чарасын колдонуу үчүн шектүүнү сотко алып келүүнү уюштуруу боюнча милдет жазык иши өндүрүшүндө турган органдын кызмат адамына жүктөлөт.

Сотко шектүүнүн алып келинбегендигине байланыштуу бөгөт коюу чарасынын камакка алуу түрүн колдонуу жөнүндө өтүнүчтү кароого жана өтүнүчтүн манызы боюнча чечим кабыл алууга мүмкүн болбогон учурда (Кыргыз Республикасынын ЖПКнин 257-беренесинин 3-бөлүгүнө ылайык шектүү болбогон учурдан тышкары), тергөө судьясы көрсөтүлгөн өтүнүчтү прокурорго кароосуз кайтарат жана бул жөнүндө тийиштүү токтом кабыл алат.

11. Кыргыз Республикасынын ЖПКнин 257-беренесинде тергөө судьясы тарабынан бөгөт коюу чарасын колдонуу жөнүндө өтүнүчтү кароонун белгиленген тартиби соттук отурумда жабырлануучунун жана анын өкүлүнүн катышуусуна жол бербей тургандыгына соттордун көнүлдөрү бурулсун.

Кыргыз Республикасынын ЖПКнин 108-беренесине ылайык, жабырлануучу, анын өкүлү жана мыйзамдуу өкүлү шектүүгө карата бөгөт коюу чарасын колдонуу жөнүндө соттун чечимине даттанууга укугу жок.

12. Кыргыз Республикасынын ЖПКнин 293-беренесинде белгиленген тартипте, Кыргыз Республикасынын ЖПКнин 106-118, 239, 270, 271, 272-беренелеринин жетекчиликке алып, өндүрүшкө ишти кабыл алган учурдан баштап өкүмдү, аныктаманы, токтомду аткарууга киришкенге чейин, судья, сот айыпталуучуга карата бөгөт коюу чараларын тандоого, узартууга, өзгөртүүгө же алып салууга укуктуу.

Өндүрүшкө ишти кабыл алган учур катары Кыргыз Республикасынын ЖПКнин 268-беренесинин 1-бөлүгүнүн 3,4-пунктарында каралган чечимдердин бири судья тарабынан кабыл алынган күн эсептелинээрин соттор эске алыш керек.

13. Кыргыз Республикасынын ЖПКнин 271-беренесинде каралган тартипке ылайык, сот отурумун дайындоо мүмкүндүгү жөнүндө маселени чечүүдө судья айыпталуучулардын ар бирине карата бөгөт коюу чарасын өзгөртүү, жокко чыгаруу же узартуу маселесин аныктоого тийиш, бул тууралуу соттук отурумду дайындоо жөнүндө токтомдо көрсөтүү зарыл.

Соттук өндүрүш үчүн бөгөт коюу чарасынын мөөнөтү мындай токтом кабыл алынган күндөн баштап эсептелинет.

Соттук отурумду дайындоо жөнүндө токтом даттанылууга жатпайт.

14. Кыргыз Республикасынын ЖПКнин 268-беренесинин 3-бөлүгүнө ылайык, алдын ала угууну дайындоо же сот отурумун дайындоо жөнүндө судья тарабынан чечим кабыл алынганга чейин (жазык иши сотко келип түшкөн учурдан тартып 5 суткадан кечиктирилбестен), камактагы айыпталуучу сотко чейинки өндүрүш жүргүзгөн органдын эсебинде болот.

Сотко чейинки өндүрүш органы тарабынан бөгөт коюу чарасын колдонуу мөөнөттөрү бузулган учурларда, соттор прокурордун мыйзам бузуу фактыларына көнүлүн буруу менен жеке аныктама чыгарыш керек.

15. Бөгөт коюу чарасын өзгөртүү жөнүндө өтүнүч болгон учурда, сот алдын ала угууну дайындайт, жыйынтыгы боюнча токтом кабыл алат.

16. Кыргыз Республикасынын ЖПКнин 119-беренесине ылайык, алгачкытекшерүү органынын ыйгарым укуктуу кызмат адамы, тергөөчү сот шектүүгө, айыпкерге карата келүү жөнүндө милдеттенме түрүндөгү жазык сот өндүрүшүн камсыз кылуу чараларын колдонууга укуктуу экендигине судьялардын көнүлдөрү бурулсун.

Эгерде шектүүгө карата сотко чейинки өндүрүштө бөгөт коюу чарасы колдонулбаса, анда судья ишти өндүрүшкө алган учурдан баштап Кыргыз Республикасынын ЖПКнин 107-беренесинде каралган негиздер болсо, ошондой эле келүү жөнүндө милдеттенме бузулса ага карата бөгөт коюу чарасын колдонууга укуктуу.

17. Кыргыз Республикасынын ЖПКнин 293-беренесине ылайык, соттук териштирүүнү мөөнөтүндө аяктоо мүмкүн болбогон учурда жана бөгөт коюу чараларын өзгөртүү же жокко чыгаруу үчүн негиздер болбогондо бөгөт коюу чарасын колдонуу мөөнөтү ар жолу эки айга чейинки мөөнөткө узартылышы мүмкүндүгүнө судьялардын көнүлдөрү бурулсун.

Бөгөт коюу чараларын колдонуунун мөөнөтүн бир жылдан ашыкка узартууга жол берилбейт, ал эми бөгөт коюу чарасы жокко чыгарылууга жатат. өзгөчө учурларда бөгөт коюу чараларын колдонуунун мөөнөтүн бир жылдан ашыкка узартуу иш өз өндүрүшүндө турган судьянын жүйөлөнгөн токтому боюнча жүргүзүлөт. Аталган токтом 5 күндүк мөөнөттө маалымат үчүн Жогорку сотко жөнөтүлөт (Кыргыз Республикасынын ЖПКнин 293-беренеси). Ошону менен бирге, мындай тартипте белгиленген бөгөт коюу чарасынын мөөнөтү ар жолу 2 айга чейин узартылаарын соттор эске алыш керек.

Өзгөчө учурлар катары адамды өзгөчө оор кылмыш жасагандыгы боюнча айыптоону түшүнүү керек, мисалы, күнөөлүүнүн атайын аракеттеринин жыйынтыгында бир же бир нече адамдын өлүмүнө алып келсе; мамлекеттин коопсуздугун начарлатуу; коррупциялык кылмыштарды жасагандыгы үчүн айыптоо жана башкалар.

Бөгөт коюу чараларын колдонуунун мөөнөтүн узартуу ал мөөнөт өткөнгө чейин тараптардын катышуусу менен соттук отурумда каралат. Тараптардын биринин келбегендиги бөгөт коюу чарасын узартуу маселесин кароого тоскоолдук кылбайт.

18. Бөгөт коюу чарасы мурда колдонулган бир эле шектүүгө, айыпталуучуга карата ар кандай иштер боюнча кайрадан бөгөт коюу чарасын колдонууга жол берилбейт. Башка иш боюнча бөгөт коюу чарасын колдонуу Кыргыз Республикасынын ЖПКнин 118-беренесинде каралган тартипте гана өзгөртүлүшү мүмкүн.

Бир эле иш боюнча сот жообуна тартылган адамды кайрадан камакка алуу, үй камагына алуу учурунда, ошондой эле буга кошулган же андан бөлүнгөн жазык иши боюнча камакка, үй камагына алуу мөөнөтү, мурунку камакта, үй камагында отурган мезгилди эсепке алуу менен жүргүзүлөт.

19. Эгерде айыпталуучу ооруп калган жана бул анын сот отурумуна келүү мүмкүнчүлүгүн жокко чыгарган учурда; колдонууга жатуучу мыйзамдын конституциялуулугу жөнүндө маселе боюнча Жогорку соттун Конституциялык палатасына суроо-талап менен кайрылганда; экспертиза дайындоодо соттук териштирүүнүн токтотуп турулса бөгөт коюу чарасын колдонуу мөөнөтү узартылбайт (Кыргыз Республикасынын ЖПКнин 291-беренесинин 3,5 жана 6-бөлүктөрү).

Соттук териштирүүнү токтотуп турууга “Кыргыз Республикасынын Жогорку сотунун Конституциялык палатасы жөнүндө” Мыйзамдын 28-беренесине ылайык, колдонууга жатуучу мыйзамдын конституциялуулугу жөнүндө маселе боюнча Жогорку соттун Конституциялык палатасына суроо-талап менен кайрылуу Кыргыз Республикасынын Жогорку сотунун Конституциялык палатасы тарабынан өндүрүшкө алынган учурдан баштап жол берилээрин соттор эске алыш керек.

Мындай учурларда, соттор токтомдун корутунду бөлүгүнө иш боюнча өндүрүш жандандырылганга чейин бөгөт коюу чарасынын камакка алуу түрү өзүнүн күчүн сактайт деп көрсөтүш керек жана анын көчүрмөсү тергөө изоляторуна жиберилет.

20. Кыргыз Республикасынын ЖПКнин 274-беренесинин 3,4-бөлүктөрүнүн мазмунуна ылайык иште жаңы мамлекеттик айыптоочу же жактоочу алмаштырылган жана (же) киргизилген учурларда соттук териштирүүнүн жүрүшүндө билдирилген өтүнүчтөр боюнча иштин материалдары менен таанышууга тараптарга берилген убакыт, бөгөт коюу чарасынын мөөнөтүнө кирбей тургандыгын соттор эске алыш керек.

Эгер тарап иштин материалдары менен таанышууну ачык эле создуктуруп жатса, сот өзүнүн аныктамасы менен иштин материалдары менен таанышууга жетиштүү мөөнөттү өзүнүн токтому менен белгилөөгө укуктуу.

21. Айыпталуучуга карата бөгөт коюу чараларын колдонуу, узартуу, өзгөртүү же алып салуу жөнүндө аныктама же токтом өзүнчө жайда чыгарылат жана өзүнчө процесстик документтер түрүндө жазылат (Кыргыз Республикасынын ЖПКнин 294-беренеси).

Эгерде сот тарабынан кабыл алынган чечим боюнча жаны жагдайлар жоктугуна карабастан бир эле соттук отурумда бөгөт коюу чарасын өзгөртүү же жокко чыгаруу жөнүндө кайрадан өтүнүч түшкөн учурда, сот тарабынан өзүнчө процессуалдык акт чыгарууга зарылчылык жок. Бул учурда келтирилген өтүнүчтөрдү соттук отурумдун протоколуна көрсөтүү менен чектелүү жетиштүү болот.

22. Кыргыз Республикасынын ЖПКнин 118-беренесинин жоболоруна ылайык, шектүүнүн, айыпталуучунун медициналык корутунду менен ырасталган камакта кармоого жолтоо болгон оорусу аныкталса, сот камакка алуу түрүндөгү бөгөт коюу чарасын узартууга укугу жок.

Шектүүлөрдү, айыпталуучуларды камакка алууга тоскоолдук кылган оор оорулардын тизмеси Кыргыз Республикасынын Өкмөтүнүн 2018-жылдын 20-июнундагы №296 токтому менен бекитилген.

23. Бөгөт коюу чарасынын үй камагы түрүн колдонуу жөнүндө токтомдо шектүү же айыпталуучунун чыкпоосу милдеттүү болгон турак жайдын жайгашкан ордун так көрсөтүү зарыл.

Сот ал адамдарга карата алар менчик ээси, жалдап алуу же башка мыйзамдуу негизде жашаган турак жайды аныктап берүүгө укуктуу. Буга байланыштуу бөгөт коюу чарасынын үй камагы түрүн тандоого мүмкүн болгон учурда ал жашап турган турак жайда шектүүнүн же айыпталуучунун жашагандыгынын негиздерин текшериш керек.

Шектүүгө карата үй камагын колдонуу жөнүндө судьянын токтому иш өндүрүшүндө турган тергөөчүгө, ал эми соттук өндүрүш убагында прокурорго колдонулган чектөөлөрдүн сакталышын контроль жүргүзүү үчүн тапшырылат жана токтоосуз аткарылууга жатат.

24. Υй камагы жөнүндө чечим кабыл алууда, сот шектүүгө же айыпталуучуга карата Кыргыз Республиксынын ЖПКнин 115-беренесинин 1-бөлүгүндө каралган тыюу салуулардын бардыгын же кээ бирлерин колдоно алат. Ошону менен бирге, белгиленген чектөөлөр боюнча жүйөөлөрдү көрсөтүш керек жана шектүүнүн же айыпталуучунун өздүгү жөнүндө маалыматтарды эске алыш керек.

Өзгөчө көнүлдү кылмыш жасаган 18 жашка толо элек шектүүлөргө жана айыпталуучуларга буруш керек жана алардын жашын, жашоо жана тарбия шарттарын, өздүгүнүн өзгөчөлүктөрүн, аларга башка чон адамдардын, ошону менен бирге мыйзамдуу өкүлдөрүнүн таасирин эске алуу зарыл.

Соттор шектүүлөргө же айыпталуучуларга карата Кыргыз Республикасынын ЖПКнин 115-беренесинин 1-бөлүгүндө каралбаган тыюу салууларды жана (же) чектөөлөрдү белгилебеши керек.

Шектүүгө же айыпталуучуга белгилүү бир адамдар менен сүйлөшүүгө тыюу салууда же сүйлөшүүнү чектөөдө, сот ал адамдарды идентификациялоого жол берген маалыматтарды көрсөтүш керек.

Байланыш каражаттарын колдонууга тыюу салууда же аны колдонууну чектөөдө соттор шектүүгө же айыпталуучуга телефон байланышын тез медициналык жардам, укук коргоо органдарынын кызматкерлери, өзгөчө кырдаалдар пайда болгондо авариялык-куткаруу кызматы, ошондой эле тергөөчү менен байланышуу үчүн колдонуу укугун түшүндүрүш керек.

 Шектүүнү же айыпталуучуну “Интернет” маалымат-телекоммуникациялык тармагы менен колдонууну чектөөдө соттор тармакты колдонууга уруксат берилген учурларды көрсөтүш керек (мисалы, эгерде шектүү же айыпталуучу окуу жайда билим алса, анда окуу жай менен анын ортосунда маалымат алмашууну).

Контролду жүргүзүү максатында мыйзамда белгиленген тартипте аудиовизуалдык, электрондук жана башка техникалык каражаттар колдонулушу мүмкүн (Кыргыз Республикасынын ЖПКнин 115-беренесинин 3-бөлүгү).

25. Кыргыз Республикасынын ЖПКнин 114 жана 257-беренелеринин жоболоруна ылайык, күрөө түрүндөгү бөгөт коюу чарасын колдонуу жөнүндө чечимди прокурордун өтүнүчүн кароонун жыйынтыгы боюнча, ошондой эле шектүү, айыпталуучу, анын жактоочусу, мыйзамдуу өкүлү тарабынан бөгөт коюу чарасынын камакка алуу түрүнө альтернативин колдонуу мүмкүнчүлүгү жөнүндө соттук отурумдагы талкуунун жыйынтыгы боюнча тергөө судьясы, судья кабыл алууга укуктуу.

Прокурордун бөгөт коюу чарасынын камакка алуу түрүн колдонуу жөнүндө өтүнүчүн канааттандырууда, тергөө судьясы, судья тараптардын өтүнүчү боюнча Кыргыз Республикасынын ЖПКнин 114-беренесинин 2 жана 3-бөлүктөрүндө каралган күрөөнүн суммасынын чегин аныктоого милдеттүү жана аны бөгөт коюу чарасынын камакка алуу түрүн колдонуу жөнүндө токтомдо көрсөтөт.

Бөгөт коюу чарасынын камакка алуу түрүн колдонуу жөнүндө токтомдо сот тарабынан аныкталган күрөөнүн суммасы атайын банкттык эсепке түшкөн учурда, шектүүнүн, айыпталуучунун жана анын жактоочусунун өтүнүчү боюнча бөгөт коюу чарасынын камакка алуу түрүн күрөөгө алмаштыруу жөнүндө маселени тергөө судьясы, судья соттук отурумда карайт.

Бөгөт коюу чарасынын камакка алуу түрүн колдонуу жөнүндө токтом кабыл алууда тергөө судьясы, судья төмөнкү учурларда күрөөнү колдонбойт: 1) эгерде кылмыш менен келтирилген зыяндын өлчөмү Кыргыз Республикасынын ЖПКнин 114-беренесинин 2-бөлүгүндө каралган күрөөнүн максималдуу өлчөмүнөн жогору болсо (эсептик көрсөткүчтүн 20000, башкача айтканда 2 миллион сомдон ашык болсо); 2) жабырлануучунун өлүмүнө алып келген атайлап жасалган кылмыш үчүн шектенүү, айыптоо; 3) кылмыштуу топтун курамында, террористтик жана (же) экстремисттик кылмыштарды жасоо үчүн шектенүү, айыптоо; 4) шектүү, айыпталуучу соттук өндүрүшкө тоскоолдук жаратышы жана тергөөдөн, соттон жашырынып кетүү боюнча жетиштүү негиздер болгондо; 5) шектүү, айыпталуу тарабынан кылмыштуу ишмердүүлүгүн улантуусу жөнүндө маалымат болсо; 6) тергелип жаткан жазык иши боюнча мурда тандалган бөгөт коюу чарасынын күрөө түрүн шектүү, айыпталуучу тарабынан бузуусу.

Күрөөнү мамлекеттин пайдасына айландыруу жөнүндө өтүнүчкө Кыргыз Республикасынын ЖПКнин 114-беренесинин 5-бөлүгүндө саналып өткөн бузуулар жөнүндө протокол тиркелет. Протокол бузуунун жагдайларын жана анын жасалышын ырастоочуалгачкы текшерүү органынын ыйгарым укуктуу кызмат адамы, тергөөчү тарабынан сотко чейинки өндүрүштө түзүлөт.

Айыпкер тарабынан көрсөтүлгөн бузуулар сот тарабынан ишти кароодо жасалган учурда бузуунун жагдайлары соттук отурумдун протоколунда баяндалат.

26. Башка жакка кетпөө жөнүндө тил кат алуу бөгөт коюу чарасын колдонуунун атайын шарты болуп туруктуу же убактылуу жашаган жери бар экендиги саналат, аларга турак жай, батир, кызматтык турак жай, адистештирилген үйлөр (жатакана, жалгыз кары адамдар үчүн атайын үй, майыптар, ардагерлер үчүн интернат-үй), ошондой эле жаран менчик ээси катары, жалданма, ижара келишими боюнча же башка негиздер менен дайыма же көпчүлүк убагында жашаган башка турак жайлар кирет.

Жашаган жери же келген жери боюнча каттоо анын жашаган жеринин же келген жеринин бар экиндигинин далили болуп саналат. “”Ички жер которуу жөнүндө” 2002-жылдын 30-июлундагы №133-Кыргыз Республикасынын Мыйзамына ылайык, Кыргыз Республикасынын ар бир жараны Кыргыз Республикасынын чегинде жашаган жана турган жери боюнча катталууга милдеттүү.

Шектүү, айыпталуучу туруктуу жана убактылуу жашаган жеринин чегинде ээн эркин жүрүү укугун жана атайын уруксат кереги жоктугун ага түшүндүрүү керектигине соттордун көнүлдөрү бурулсун. Ошону менен бирге, өзүнүн жашаган дарегин алмаштыргандыгы боюнча ал иш өндүрүшүндө турган органга билдирүүгө милдеттүү.

27. Аскер бөлүгүнүн командачылыгынын аскер кызматчыларына байкоо жүргүзүү атайын субъектилерге колдонулат: алар аскер кызматчылары, аскерге милдеттүүлөр, окуу жыйындарына чакырылгандар. Бул бөгөт коюу чарасын тандоого аскер командачылыгынын макулдугу талап кылынбайт.

Бөгөт коюу чарасы жөнүндө токтом (аныктама) аскер бөлүгүнүн командачылыгына жиберилет.

Айыпталуучу, шектүү алдын алуу үчүн аталган бөгөт коюу чарасы тандаган жасабоо тууралуу аракеттерди жасаган учурда, командачылык алгачкы текшерүү органынын ыйгарым укуктуу кызмат адамына, тергөөчүгө же сотко дароо кабарлоого милдеттүү.

28. Жашы жете элекке карата камакка алуу түрүндө бөгөт коюу чарасын колдонуу өзгөчө учурларда гана жүргүзүлөөрүн соттор эске алуусу зарыл. Ошону менен бирге, Кыргыз Республикасынын ЖПКнин 451-беренесинин 3-бөлүгүнө ылайык, жашы жете элекке карата бөгөт коюу чарасын колдонуу жөнүндө маселени чечүүнүн ар бир учурунда жашы жете электи карап турууга өткөрүп берүү сыяктуу чараны колдонуу мүмкүнчүлүгү талкууланышы керек.

Өзгөчө учурлар катары бир нече жолу анча оор эмес жана оор кылмыштарды жасагандыгын, же өзгөчө оор кылмыш жасагандыгы үчүн шектенүүнү түшүнсөк болот.

 Жашы жете электи көз салууга өткөрүп берүү бөгөт коюу чарасы он төрт жаштан он сегиз жашка чейинки шектүүлөргө жана айыпталуучуларга гана тандалышы мүмкүн.

Жашы жете электи көз салууга өткөрүп берүү түрүндөгү мурда тандалган бөгөт коюу чарасы ал он сегиз жашка жеткенде жокко чыгарылат же башка бөгөт коюу чарасына өзгөртүлөт (иштин жагдайына жараша).

Жашы жете электи ата-энесинин, камкорчулардын, көзөмөлдөөчүлөрдүн, балдарды коргоо боюнча ыйгарым укуктуу мамлекеттик органдын кызматкерлеринин, ошондой эле атайын балдар мекемелеринин өкүлдөрүнүн көз салуусуна өткөрүп берүү алардын жазуу жүзүндөгү өтүнмөсү боюнча мүмкүн болот.

29. Кыргыз Республикасынын ЖПКнин 395-беренесинин 1-бөлүгүнө ылайык бөгөт коюу чарасын колдонуу жана бөгөт коюу чарасынын мөөнөтүн узартуу жөнүндө тергөө судьясынын токтому апеллляциялык тартипте даттанылышы мүмкүн.

Кыргыз Республикасынын ЖПКнин 108-беренесинин 5-бөлүгүнүн, 117-беренесинин 8-бөлүгүнүн жана 257-беренесинин 11-бөлүгүнүн мааниси боюнча тергөө судьясынын көрсөтүлгөн токтомдору кабыл алынган учурдан баштап 5 сутканын ичинде апелляциялык тартипте датттанылышы мүмкүн.

30. Кыргыз Республикасынын ЖПКнин 106-118, 239, 257, 395, 409-беренелерине ылайык, апелляциялык инстанциядагы сот даттанууну же сунуштаманы канааттандыруусуз калтыруу жөнүндө же тергөө судьясынын токтомун жокко чыгарып, жаны чечим кабыл алууга же өзгөртүү тууралуу аныктама чыгарууга укуктуу.

Апелляциялык инстанциядагы сот тергөө судьясынын бөгөт коюу чарасын колдонуу жана бөгөт коюу чарасынын мөөнөтүн узартуу же андан баш тартуу жөнүндө токтомуна даттанууну же сунуштаманы кароонун жыйынтыктары боюнча ага негиздер болгон учурда тергөө судьясынын токтомун жокко чыгарууга же өзгөртүүгө жана биринчи инстанциядагы сотко иштин материалдарын жаны кароого жибербестен жаны чечим кабыл алууга укуктуу.

31. Кыргыз Республикасынын ЖПКнин 394-беренесинин 3,4-бөлүктөрүнө ылайык, соттун жыйынтык чечими чыкканга чейин бөгөт коюу чарасын колдонуу жана бөгөт коюу чарасынын мөөнөтүн узартуу жөнүндө токтому кабыл алынган учурдан баштап 10 сутканын ичинде апелляциялык тартипте датттанылышы мүмкүн.

Бөгөт коюу чарасын өзгөртүү же жокко чыгаруу, же алдын ала угууда, ошондой эле соттун жыйынтык чечими чыкканга чейин соттук териштирүүнүн жүрүшүндө келтирилген өтүнүчтөрдү канааттандыруудан баш тартуу же канааттандыруу жөнүндө судьянын токтомдору даттанылууга жатпайт.

32. Кыргыз Республликасынын ЖПКнин 402-беренесинин 2-бөлүгүнө ылайык апелляциялык инстанциянын соту даттануулар, сунуштамалар боюнча ишти ал келип түшкөн күндөн баштап тергөө судьясынын токтому боюнча 10 суткадан кеч эмес мөөнөттө кароого тийиш.

Кыргыз Республикасынын ЖПКнин кошумча апелляциялык даттануу, сунуштарды берүү жоболору жогоруда көрсөтүлгөн токтомдорду апелляциялык тартипте даттануу учурларына жайылтылбайт.

Бөгөт коюу чаралары жөнүндө меселе боюнча даттанууну, сунушту кароонун жыйынтыгы боюнча апелляциялык инстанциядагы соттун чечими кассациялык тартипте даттанылууга жатпайт.

33. Бөгөт коюу чарасын колдонуу жана бөгөт коюу чарасынын мөөнөтүн узартуу жөнүндө соттук териштирүүнүн жүрүшүндө кабыл алынган токтомдорго карата даттануу келтирүү, иш боюнча соттук териштирүүнү токтотпойт.

Ошону менен бирге, судья апеляциялык инстанциядагы сотко ишти жибербестен, даттануу (сунуш) боюнча төмөндөгү материалдарды өзүнчө жиберет: даттанылган соттук акты, сотко чейинки өндүрүштүн мөөнөттөрү жана колдонгон мөөнөтүн көрсөтүү менен бөгөт коюу чаралары жөнүндө тактама менен айыптоо актысынын көчүрмөсү, бөгөт коюу чарасы жөнүндөгү маселени чечүүгө тийиштүү соттук отурум протоколунун көчүрмөсү (кыскача көчүрмөсү).

Камакта кармалган айыпталуучу апелляциялык инстанциядагы сотко даттануу (сунуш) каралган күнү алынып келинет. Соттук отурумдун күнү жана убактысы жөнүндө апелляциялык инстанциядагы сот биринчи инстанциядагы сотко билдирүү жиберет. Даттанууну (сунушту) чечүү үчүн апелляциялык инстанциядагы сотко айыпталуучу биринчи инстациядагы соттун талабы боюнча жеткирилет.

34. Айыптоо өкүмүн кабыл алууда биринчи инстанциядагы сот өкүм мыйзамдуу күчүнө киргенге чейинки колдонулган бөгөт коюу чарасын көрсөтүш керек. Андыктан, апелляциялык инстанциядагы сот тарабынан ишти кароодо бөгөт коюу чарасы узартылбайт.

35. Айыптоо актысын же башка соттук чечимди жокко чыгарууда жана жазык ишин жаны кароого төмөн турган сотко жиберүүдө же жазык ишин прокурорго жиберүүдө, апелляциялык инстанциядагы соттор камакта кармалган адамдарга карата бөгөт коюу чарасы жөнүндө маселени чечиш керек.

Бөгөт коюу чарасын колдонуу жөнүндө чечим кабыл алууда апелляциялык сот өкүмдүн, аныктаманын (токтомдун) корутунду бөлүгүндө Кыргыз Республикасынын ЖПКда белгиленген чектеги бөгөт коюу чарасынын конкреттүү мөөнөтүн көрсөтүш керек.

**Кыргыз Республикасынын**

**Жогорку сотунун Төрагасы Г.Калиева**

**Пленумдун катчысы,**

**Кыргыз Республикасынын**

**Жогорку сотунун судьясы Ч.Садырова**